# The Sand Pebbles

*Za ostale upotrebe, pogledajte The Sand Pebbles (razvrstavanje).*

| *The Sand Pebbles* |
| --- |
| Kino-poster koji je izradio Howard Terpning |
| Režija | Robert Wise |
| Producent | Robert Wise |
| Scenario | Robert Woodruff Anderson |
| Predložak | The Sand Pebbles*; autor: Richard McKenna* |
| Uloge | Steve McQueen Richard Attenborough Richard Crenna Candice Bergen Marayat Andriane Mako Simon Oakland Charles Knox Robinson III |
| Muzika | Jerry Goldsmith |
| Fotografija | Joseph MacDonald |
| Montaža | William Reynolds |
| Distribucija | 20th Century Fox |
| Premijera | 20. decembra 1966 (1966-12-20) |
| Trajanje | **originalna verzija:** 182 min. **proširena verzija:** 196 min. |
| Zemlja |  Sjedinjene Države |
| Jezik | engleski mandarinski |
| Budžet | 12,110.000 $ |
| Bruto prihod | 30,017.647 $ |

The Sand Pebbles (srpskohrvatski: *Zrna pijeska*) je američki igrani film snimljen 1966. godine u režiji Roberta Wisea.

Predstavlja ekranizaciju istoimenog romana Richarda McKenne, inspiriranog autorovim iskustvima na rijeci Yangtze, gdje je 1930-ih kao pripadnik američke ratne mornarice služio na riječnoj topovnjači. Radnja je smještena deceniju prije, u doba Sjeverne ekspedicije sredinom 1920-ih koja je prethodila kineskom građanskom ratu. Protagonist, čiji lik tumači Steve McQueen, je Jake Holman, mašinist na fiktivnoj američkoj topovnjači *USS San Pablo*, koji, za razliku od svojih kolega, lokalno kinesko stanovništvo ne gleda sa rasističkim predrasudama, ali se isto tako suočava sa njegovim sve većim neprijateljstvom prema brodu koji predstavlja simbol stranog ugnjetavanja.

Wise je McKennin roman pokušao ekranizirati nekoliko godina ranije, ali su financijske i tehničke poteškoće odgodile projekt, a zbog čega je u međuvremenu režirao daleko poznatiji i uspješniji *Moje pjesme, moji snovi*. Kada je *The Sand Pebbles* konačno započeo s produkcijom, koristile su se lokacije u Hong Kongu i Tajvanu. Za potrebe produkcije je sagrađena prava ratna topovnjača koja je "glumila" *USS San Pablo*, a modelirana prema američkoj riječnoj topovnjači *USS Villalobos* koja je 1920-ih služila na Yangtzeu. Film je odlikovala i prilično raznovrsna glumačka ekipa, koja je uključivala manekenku Candice Bergen koja je, tumačeči lik mlade kršćanske misionarke, odigrala jednu od svojih prvih poznatijih uloga; u ulozi bivše kineske prostitutke Mailly se, pak, našla tajlandska glumica Marayat Andriane, koja će kasnije postati pod pseudonimom Emmanuelle Arsan poznatija kao autorica znamenitog erotskog romana *Emmanuelle*. McQueenu je, pak, *The Sand Pebbles* predstavljao izuzetno iskustvo, s obzirom da su snimanje obilježili strahoviti zdravstveni problemi; kada ga je dovršio bio je toliko iscrpljen da je na godinu dana privremeno prekinuo karijeru.

*The Sand Pebbles* je imao solidne komercijalne rezultate, a čemu je pridonijela i to što je tada aktualna kulturna revolucija u Kini imala određene paralele sa motivima filma. Film je također dobro prošao i kod kritike, uključujući neke autore koji su pronalazili paralele sa tada aktualnim vijetnamskim ratom; stav o filmu kao alegoriji na potonji sukob će dodatno iskristalizirati u kasnijim godinama, a pogotovo zbog nekonvencionalno mračnog i depresivnog kraja.

## Uloge

* Steve McQueen ... Mašinist prve klase Jake Holman
* Richard Attenborough ... Mašinist druge klase Frenchy Burgoyne
* Richard Crenna ... Poručnik bojnog broda Collins
* Candice Bergen ... Shirley Eckert
* Marayat Andriane ... Maily
* Mako ... Po-han
* Charles Robinson ... Poručnik korvete Bordelles
* Larry Gates ... Jameson
* Simon Oakland ... Mašinist Stawski
* Ford Rainey ... Harris
* Joe Turkel ... Bronson
* Gavin MacLeod ... Crosley
* Joseph Di Reda ... Red Dog Shanahan
* Richard Loo ... Major Chin
* Barney Phillips ... Narednik Franks
* Gus Trikonis ... Restorff
* Shepherd Sanders ... Perna
* James Jeter ... Nostromo druge klase Farren
* Tom Middleton ... Apotekar pve klase Jennings
* Paul Chun ... Cho-jen (naveden kao Paul Chinpae)
* Tommy Lee ... Chien
* Beulah Quo ... Mama Chunk
* James Hong ... Victor Shu
* Stephen Jahn ... Haythorn
* Jay Allan Hopkins ... Wilsey
* Steve Ferry ... Lamb
* Ted Fish ... Wellbeck
* Loren Janes ... Coleman
* Glenn Wilder ... Waldron
* Henry Wang ... Lop-eye Sheng (van špice)
* Adam Cheng
* Ralph Bringawatt ... Čovjek na doku
* Bivše dijete-glumac i mornarički oficir Frank Coghlan, Jr. je bio tehnički savjetnik filma te nastupio u ulozi jednog od američkih biznismena koji nastoje svući Maily.

## Reference

## Vanjske veze

* Website devoted exclusively to The Sand Pebbles
* *The Sand Pebbles* na sajtu IMDb
* *The Sand Pebbles* na filmskoj bazi podataka TCM
* *The Sand Pebbles* u katalogu Američkog filmskog instituta

**Recenzije Review – 1967 Arhivirano 2013-11-27 na Wayback Machine-u, from the Movie Review Query Engine
* Review, by TV Guide
* USSPanay.org Webpage about the evacuation of Nanking and the Panay Incident Arhivirano 2021-03-02 na Wayback Machine-u